Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 286/03)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Mittelburgenland“

Referenčna številka: PDO-AT-A0214-AM01

Datum obvestila: 21. 2. 2020

OPIS ODOBRENIH SPREMEMB IN RAZLOGI ZANJE

Opis in razlogi

Ker se register vinogradov zdaj upravlja v okviru integriranega administrativnega in kontrolnega sistema, je treba prilagoditi največji donos na hektar.

ENOTNI DOKUMENT

1. Ime proizvoda

Mittelburgenland

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Označba porekla „Mittelburgenland“ se lahko uporablja le za vina, pridobljena iz sorte blaufränkisch, ki imajo visoko raven sadnosti in pikantnosti, značilnih za to sorto. Druge organoleptične lastnosti so navedene v specifikaciji proizvoda.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

(a) Osnovni enološki postopki

Ustrezne omejitve pri proizvodnji vin

Pri označbi porekla „Mittelburgenland“ so dopuščeni vsi enološki postopki, dovoljeni za vino z zaščiteno označbo porekla v skladu z uredbama (EU) 2019/934 in 2019/935, razen obdelave s kalijevim sorbatom in dimetil dikarbonatom. Razkisanje vin je mogoče v skladu z uredbama (EU) 2019/934 in 2019/935. Zvezna ministrica za kmetijstvo, regije in turizem odloči o morebitnem dokisanju glede na vremenske razmere v času rasti. Pogoje za morebitno dokisanje v tem primeru določata uredbi (EU) 2019/934 in 2019/935.

Posebni enološki postopki (vključno z obogatitvijo) izhajajo iz izbrane tradicionalne metode proizvodnje in so opisani v specifikaciji proizvoda.

(b) Največji donosi

10 000 kilogramov grozdja na hektar

6. Razmejeno geografsko območje

Geografsko območje označbe porekla „Mittelburgenland“ (Osrednja Gradiščanska) zajema okraj Oberpullendorf na Gradiščanskem.

7. Glavne sorte vinske trte

blaufränkisch – frankovka

8. Opis povezave

Tla na Osrednjem Gradiščanskem sestavljajo tegel (lokalni izraz za sivo, peščeno glino), glina, pesek in prod. Mestoma iz tal štrlijo koralne plasti iz litavskega apnenca. Tla so idealna za proizvodnjo sorte blaufränkisch, med drugim zaradi velike zmogljivosti zadrževanja vode, skupaj z vplivom bližnjega Nežiderskega jezera, ki uravnava temperaturo.

Za proizvodno strukturo na osrednjegradiščanskem vinorodnem območju so značilna družinska vinogradniška gospodarstva, ki večinoma predelujejo grozdje lastne pridelave in pogosto tudi prodajajo neposredno s svojih kmetij. Dve veliki vinogradniški gospodarstvi dopolnjujeta družinska gospodarstva. Obstaja močna povezava med velikim obsegom turizma in vinogradniško industrijo. Vino mora biti običajno sadno in pikantno. Staranje mora potekati v velikih hrastovih sodih, rabljenih sodih barik ali jeklenih cisternah. Vino z dodatno označbo „Reserve“ mora biti sadno, pikantno in močno. Staranje poteka v velikih hrastovih sodih ali sodih barik. Podtalje sestavljajo tegel, glina, pesek in prod. Mestoma iz tal štrlijo koralne plasti iz litavskega apnenca. Tla na tem območju so se izkazala za idealno podlago za gojenje sorte blaufränkisch, med drugim zaradi velike zmogljivosti zadrževanja vode, skupaj z vplivom bližnjega Nežiderskega jezera, ki uravnava temperaturo.

Na osrednjegradiščanskem območju prevladuje panonsko podnebje. Zaščita treh hribovij na severu, jugu in zahodu ter izpostavljenost nižavju Panonske nižine zagotavljata idealne podnebne razmere za gojenje sorte blaufränkisch. Vsaj 300 sončnih dni in letna količina padavin, ki znaša le (približno) 600 mm, zagotavljajo odlično kakovost grozdja in vina.

Poleg tega se zaradi pretežno družinske narave vinogradništva tradicionalni način proizvodnje vina prenaša iz roda v rod, kar pripomore k posebnemu značaju vin „Mittelburgenland“.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja.

Vrsta dodatnega pogoja:

odstopanje v zvezi s proizvodnjo na razmejenem geografskem območju.

Opis pogoja:

V skladu z avstrijskim zakonom o vinu se lahko vino z oznako porekla „Mittelburgenland“ trži le, če ima uradno številko preverjanja kakovosti (Staatliche Prüfnummer). Za pridobitev številke preverjanja kakovosti je treba na vzorcu vsakega vina, namenjenega trženju z označbo porekla „Mittelburgenland“ (sistematično preverjanje), izvesti analitske in organoleptične preskuse (glej specifikacijo proizvoda).

Osebe, ki nameravajo zaprositi za uradno številko preverjanja kakovosti za vino s prodajnim poimenovanjem „Mittelburgenland DAC“, morajo vsako leto pisno obvestiti gradiščanski regionalni odbor za vina.

Preskušanje preskuševalne komisije za dodelitev številke preverjanja kakovosti za vino s prodajnim poimenovanjem „Mittelburgenland DAC“ mora potekati v zveznem vinogradniškem uradu v Železnem. Prošnja za številko preverjanja kakovosti za vino s prodajnim poimenovanjem „Mittelburgenland DAC“ se lahko vloži od 1. januarja drugega leta po trgatvi. Vzorec izpolnjuje senzorične zahteve, če ga večina preskuševalcev oceni pozitivno. Če je mnenje prve preskuševalne komisije o določenem vzorcu enakomerno deljeno, se vzorec predloži še eni komisiji. Če je mnenje enakomerno deljeno dvakrat, je skupni rezultat preskusa negativen.

Povezava do specifikacije proizvoda

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) UL L 9, 11.1.2019, str. 2.